**Sajtóközlemény**

Saját fejlesztésű online rendszerrel segíti hallgatóit az Eszterházy Károly Katolikus Egyetem

2024.04.04.

Elindult az Eszterházy Károly Katolikus Egyetem hallgatókat segítő, saját fejlesztésű online felülete, a VEKKER. Az RRF-2.1.2-21-2022-00033 számú „Az EKKE gyakorlatorientált felsőfokú képzéseinek infrastrukturális- és készségfejlesztése” című projekt a Széchenyi Terv Plusz program keretében, az Európai Unió támogatásával valósul meg. A projekt összköltsége és az elnyert, vissza nem térítendő támogatás összege 2,125 milliárd forint, a támogatás mértéke 100%. A projekt tervezett befejezési dátuma 2026. 06. 30.

Az Eszterházy Károly Katolikus Egyetem hallgatóinak sikeres előmeneteléért az oktatói mellett hat szinten is dolgoztak egyetemi munkatársak és hallgatótársak az elmúlt két évben: a szakfelelősök, a szakmentorok, a szakreferensek, valamint a Tanulmányi és Oktatásszervezési Osztály, a dékáni hivatalok és a Hallgatói Támogató és Szolgáltató Központ (HTSZK) munkatársai. Munkájuk eredményeképpen indulhatott el a Hallgatói Támogató Rendszer (HTR) hetedik „pilléreként”, a támogató rendszer szereplőinek munkáját digitálisan összefogó online rendszer, a VEKKER.

Ez az egyedülálló hallgatói támogatói rendszer kimondottan az Eszterházy Károly Katolikus Egyetem infrastruktúrájára épül, az intézmény vezetésének megbízásából, az Informatikai Fejlesztési Osztály, illetve a Bölcsészettudományi és Művészeti Kar Média és Design Intézete közös munkájának eredménye, és számos oktató és hallgató bevonásával készült.

A VEKKER három szinten is lehetőséget biztosít a hallgatók számára az egyszerű, közvetlen és jól követhető segítségkérésre. Egyfelől a hallgatótársakkal, tantárgyi, tematikus fórumokban, emellett az oktatókkal tanulmányi ügyekben, de a diákok közvetlenül kapcsolatba léphetnek az egy-egy problémában eljáró ügyintézővel is a rendszer segítségével.

A VEKKER fontos eleme az Órarend és naptár, a szolgáltatás révén láthatóak az egyetem hivatalos eseményei is, valamint mindenki felvehet saját feladatokat, eseményeket is, amelyeket egymásra vetítve, vagy külön-külön is meg lehet jeleníteni. Népszerű szolgáltatás az Útvonaltervező: a VEKKER egy interaktív, grafikus térkép segítségével elkalauzol mindenkit az egyetemi helyszínek között, akár gyalog, biciklivel, vagy autóval keresi a megfelelő útvonalakat a felhasználó.

A rendszer fontos részét képezi a szabadidős és sportolási lehetőségek, valamint a közösségi programok összegyűjtése, és az is, hogy a hallgatók könnyen megismerhessék, milyen sokféle támogatásra számíthatnak tanulmányaik ideje alatt (pl. ösztöndíjak, hallgatói munkalehetőségek, stb.).

A hallgatók a VEKKER-nek köszönhetően számos egyetemi információval gazdagodnak: saját hírfolyamukban megkapják a főbb egyetemi híreket, az adott kar, intézet híreit, valamint az EHÖK és a HTSZK felületén megjelent fontos információkat is.

A VEKKER minden eszközön megfelelően működik: asztali számítógépen, tableteken és mobiltelefonokon is. Remények szerint ez a felület jelentős mérföldkővé válik egyetemünk hallgatóinak támogatásában. Azért készült, hogy támogassa a hallgatókat, illetve gyorsabbá és hatékonyabbá tegye mindazon szolgáltatások és támogatások igénybevételét, amelyeket az Eszterházy Károly Katolikus Egyetem nyújthat számukra.

A projektről bővebb információt a www.uni-eszterhazy.hu oldalon olvashatnak.